Rapport

[duimnael|270px|Rapport se Kaapse kantoor was geleë in die [Naspers Sentrum (sedert 2015 bekend as die Media24-sentrum), maar ná rasionalisering deel die koerant sy enkele Kaapse verslaggewers met *Die Burger*.]]
duimnael|320px|Rapport het omstreeks 2010 vier Nuusbusse gehad waarmee die koerant homself op pad geadverteer het.

***Rapport*** is 'n Afrikaanse koerant wat elke Sondag deur Media24 uitgegee word. Die koerant se leuse lui: "Ons praat jou taal".

*Rapport* is in 1970 gestig, word landswyd versprei, en het 'n sirkulasie van 296&nbsp;237 eksemplare gehad in die tydperk van Julie tot Desember 2007, maar in die vierde kwartaal van 2013 net 187&nbsp;288, sowat 'n kwart van die gesamentlike sirkulasie van die twee Sondagblaaie waaruit *Rapport* ontstaan het. In die tweede kwartaal van 2015 het die sirkulasie verder geval tot 146&nbsp;402, vergeleke met 176&nbsp;798 in die ooreenstemmende tydperk 'n jaar vantevore, en in die eerste kwartaal van 2016 tot sowat 131&nbsp;004. In die tweede kwartaal van 2019 was *Rapport* se sirkulasie 99&nbsp;528 en in die eerste kwartaal van 2020 90&nbsp;393. In die eerste kwartaal van 2022 was dit 67&nbsp;587.

*Rapport* het ontstaan nadat die Sondagkoerante *Die Beeld* en *Dagbreek*, wat onderskeidelik deur Nasionale Pers en Perskor besit is, saamgesmelt het in 'n  50:50-samewerking tussen die twee mededingers. Die naam *Beeld* is later aan 'n dagblad vir die Johannesburgse mark in 1974 gegee, wat die persstryd in die destydse Transvaal opnuut laat opvlam het.

Nadat Caxton/CTP in 1999 met Perskor saamgesmelt het is Perskor se aandele in Rapport saam met City Press aan Naspers verkoop om Naspers alleeneienaar van die Sondagkoerant te maak.

*Rapport* se sirkulasie daal reeds sedert sy stigting. Terwyl dit in 'n stadium meer as 500&nbsp;000 was, was dit in die laaste helfte van 2007 minder as 300 000 en teen einde 2012 sowat 210&nbsp;000. In die eerste kwartaal van 2014 het dit op 177&nbsp;016 gestaan, vergeleke met 210&nbsp;675 in die ooreenstemmende kwartaal van 2013. In die eerste kwartaal van 2017 was die sirkulasiesyfer 128&nbsp;460 en drie maande later 124&nbsp;306.

In 2007 was dit die eerste keer dat die gesamentlike sirkulasie van die Afrikaanse dagblaaie die sirkulasie van *Rapport* oortref het: *Die Burger, Beeld* en *Die Son* het toe elk sowat 100&nbsp;000 eksemplare per dag en *Volksblad* sowat 30&nbsp;000 verkoop, vir 'n totaal van 330&nbsp;000. Op *Rapport* se hoogtepunt in die vroeë jare 70 was die gesamentlike sirkulasie van die indertydse agt Afrikaanse dagblaaie (daar is tans net vier, as Die Burger se uitgawes vir die Wes-Kaap en die Oos-Kaap as een gereken word) sowat 305&nbsp;000. Die destydse agt dagblaaie was *Die Burger, Beeld*, *Oosterlig* en die *Volksblad* van Naspers en *Die Vaderland, Die Transvaler, Oggendblad* en *Hoofstad* van Perskor.

Waldimar Pelser het in 2013 die leisels by Bokkie Gerber oorgeneem as redakteur. Gerber het op sy beurt Liza Albrecht opgevolg.

Vanaf 1 Februarie 2022 het Inge Kühne oorgeneem as redakteur by Pelser.

## Bronne 
* The Media Online

## Eksterne skakels 
* Rapport se webtuiste is in 2014 opgeneem in Netwerk24 . URL besoek op 29 November 2014.

## Verwysings